stanford-oval/wikipedia huggingface dataset:
OT-64 SKOT
Teknisiä tietoja > Kori

Ohjaamossa on istumapaikat kuljettajalle ja vaunun komentajalle. Takaosassa on tilaa 15 sotilaalle. Kulku tapahtuu pääasiassa takana olevan kulkuaukon kautta, mutta eri malleissa on vaihtelevia määriä kattoluukkuja. Panssaroinnin paksuus on vahvimmillaan 10 mm ja suunniteltu suojaamaan pienikaliiperisten aseiden ammuksia ja kranaattien sirpaleita vastaan. Miehistötilan sivuissa on ampuma-aukkoja. Ajoneuvon sähköjärjestelmä on 24-volttinen. Ainakin joissain malleissa on edessä vinssi.
Teknisiä tietoja > Suorituskyky

Ajoneuvon huippunopeus on tiellä 95 km/h, mutta sillä kykenee kulkemaan myös vedessä 9 km/h kahden potkurin voimin. Toimintasäde on 710 km. Suurin nousukulma on 23°.
Aseistus > OT-64A (SKOT)

Tšekkoslovakialaiset OT-64A:t on tarkoitettu yksinomaan miehistönkuljetusajoneuvoiksi, joten ne ovat ilman kiinteää aseistusta. Puolalaisissa on jalustat 7,62 mm konekiväärejä varten. Joihinkin yksilöihin on asennettu kaksi 9M14 Maljutka -panssarintorjuntaohjusta. A-malleihin asennettiin torneja joissa oli yksi 14,5 mm KPVT-konekivääri ja kaksi rinnakkain asennettua 7,62 mm konekivääriä. Myöhemmin KPVT korvattiin 12,7 mm NSV-ilmatorjuntakonekiväärillä. A-mallissa miehistönkuljetustilan päällä on viisi kulkuaukkoa.
Aseistus > OT-64B (SKOT-2)

OT-64B on yksinomaan Puolan armeijan käytössä. Siinä olevaan torniin on kiinnitetty jalusta 7,62- tai 12,7 mm konekiväärille. Edessä ja sivuissa on suojat ampujaa varten, mutta yläpuoli ja tausta on avoin. Mallissa on kolme luukkua miehistötilan yläpuolella.
Aseistus > OT-64C (SKOT-2A)

Perusmallisessa OT-64C:ssä on pääaseena vaunun etupäähän asennettu 14,5 mm konekivääri. Oikealla puolella on kaksi rinnakkain asennettua 7,62 mm konekivääriä.
Marokon armeijan OT-64C:t on jälkeenpäin varustettu B-mallin tornilla.
Puolassa on käytössä muunnelma SKOT-2AP jonka aseistus on sama, mutta tornia on muutettu siten, että konekiväärillä pystyy ampumaan ylemmäs. Tämän johdosta se soveltuu paremmin ilmatorjuntaan. Joihinkin yksilöihin on lisätty sivuille Maljutkat.
Aseistus > OT-64 -komentovaunut (R2 ja R3)

Komentovaunumuunnelmissa on radiolaitteistot ja -mastot.
Aseistus > OT-64 -huoltoajoneuvo (SKOT-WPT)

Huoltoajoneuvomuunnelman tiedetään olleen käytössä ainakin Puolassa. Varustukseen kuuluu 7,62 mm PKT-konekivääri ja kevyt nosturi huoltotöitä varten.
Aiheesta muualla

Wikimedia Commonsissa on kuvia tai muita tiedostoja aiheesta .
Selostus muunnelmista (englanniksi)
Teknisiä tietoja ja kuvia (Arkistoitu – Internet Archive) (englanniksi)
Paljon kuvia (linkit alla) (Arkistoitu – Internet Archive)
Teknisiä tietoja (englanniksi)
OT-64C (SKOT 2A).
You’re Welcome

| You’re Welcome A Day to Remember |
| --- | --- | --- |

Studioalbumin tiedot
 Äänitetty : 2019–2020
 Julkaistu: 5. maaliskuuta 2021
 Kesto: 46.21
 Levy-yhtiö: Fueled by Ramen
A Day to Rememberin muut julkaisut
| Bad Vibrations 2016 | You’re Welcome 2021 |   |
You’re Welcome on A Day to Rememberin seitsemäs albumi, joka julkaistiin 5. maaliskuuta 2021.
Kappaleet

Brick Wall – 3.30
Mindreader – 2.53
Bloodsucker – 3.10
Last Chance to Dance (Bad Friend) – 3.05
F.Y.M. – 2.59
High Diving – 3.27
Resentment – 3.47
Looks Like Hell – 3.39
Viva La Mexico – 3.37
Only Money – 3.30
Degenerates – 3.04
Permanent – 3.42
Re-Entry – 2.53
Everything We Need – 3.05
Aiheesta muualla

You’re Welcome Discogsissa (englanniksi)
You’re My Best Friend

| ”You're My Best Friend” Queen |
| --- | --- | --- |

Singlen tiedot
 Albumilta: A Night at the Opera
 Julkaistu: 18. toukokuuta 1976
 Tuottaja(t): Roy Thomas Baker & Queen
 Tyylilaji: poprock
 Kesto: 03.31
 Levy-yhtiö: EMI (UK) Elektra (US)
Queenin muut singlet
| ”Bohemian Rhapsody” 1975 | ”You’re My Best Friend” 1976 | ”Somebody to Love” 1976 |
You're My Best Friend on Queenin vuonna 1975 levyttämä ja vuonna 1976 julkaisema single. Kappale löytyy albumilta A Night at the Opera (1975). Lisäksi se on kahdella Queenin kokoelmalevyllä: Greatest Hitsillä (1981) ja Classic Queenilla (1992).
Kappaleen sävelsi basisti John Deacon. Hän omisti sen vaimolleen Veronicalle. Kappaleella Deacon soittaa bassokitaran lisäksi sähköpianoa.
Kappale nousi melko pian brittilistan seitsemänneksi (sijoittuen paremmin kuin yksikään Brian Mayn siihen mennessä säveltämä kappale) ollen näin John Deaconin hittikappaleista ensimmäinen.
'39

Kappale ”'39” ilmestyi ”You're My Best Friend” -singlen b-puolena. Se löytyy ”You're My Best Friendin” tavoin albumilta A Night at the Opera. ”'39”:n sävelsi kitaristi Brian May, joka myös lauloi kappaleen. Basisti John Deacon soittaa kappaleella kontrabassoa.
Aiheesta muualla

Queen Picture Hall
Andy's Queen Page (Arkistoitu – Internet Archive)
Puolan yhdistynyt työväenpuolue

| Puolan yhdistynyt työväenpuolue> Polska Zjednoczona Partia Robotnicza |
| --- | --- |
  
  
  
Perustettu:  21. joulukuuta 1948
Lopetti:  30. tammikuuta 1990
Ideologia:  kommunismi marxismi-leninismi stalinismi
Poliittinen kirjo:  äärivasemmisto
Toimisto:  Nowy Świat 6/12, 00-497
Osoite:  Varsova
Äänenkannattaja:  Trybuna Ludu
Värit:       punainen
Kansainväliset jäsenyydet:  Kominform (1947–1956)
Nuorisojärjestö:  Puolan nuorten liitto Puolan nuorten sosialistinen liitto
Tunnuslause:  Kaikkien maiden proletaarit, yhdistykää!
Tunnuslaulu:  ”Kansainvälinen”
  
Infobox OKNimi-testi OK: 
Puolan yhdistynyt työväenpuolue eli PZPR (puol. Polska Zjednoczona Partia Robotnicza) oli Puolaa vuosina 1948–1989 hallinnut marxilais-leniniläinen kommunistinen puolue. Puolueen kotipaikka oli Varsova ja sillä oli vuonna 1970 noin 3 500 000 rekisteröityä jäsentä. Puolue lakkautettiin vuonna 1990 Puolan poliittisten uudistusten myötä.
Historia

Puolan yhdistynyt työväenpuolue syntyi Puolan sosialistisen puolueen (PPS) ja Puolan työväenpuolueen (PPR) yhteenliittymänä 15. – 22. joulukuuta 1948 järjestetyssä perustavassa kokouksessaan.
Sosialististen puolueiden muodostama Demokraattinen liitto oli edellisenä vuonna voittanut maan ensimmäiset sodanjälkeiset parlamenttivaalit virallisesti 80 % äänisaaliilla, saavuttaen parlamenttiin 394 paikkaa 444 mahdollisesta. Yleisesti epärehellisinä pidettyjen vaalien tulos kukisti 10 % osuuteen ja 28 paikkaan jätetyt Stanisław Mikołajczykin johtamat oppositiovoimat lopullisesti ja salli kaiken vallan keskittämisen sosialisteille.
Historia > PZPR:n perustaminen

Vuonna 1892 perustetun PPS:n maltilliset sosialistit päätyivät kuitenkin vastustamaan yhdistymistä 1942 perustetun, Neuvostoliitolle uskollisen PPR:n kanssa. Vastustuksen seurauksena puolueiden kommunistit aloittivat sisäisen puhdistuksen, jossa jopa yli neljännes puolueiden jäsenistöstä suljettiin poliittisen toiminnan ulkopuolelle. Syntynyt yhteisymmärrys mahdollisti viimein uuden puolueen perustamisen PPR:n ensimmäisen sihteerin ja maan presidentin Bolesław Bierutin johdolla.
Historia > Bierutin aika

Marxilais-leniniläisen ideologian omaksunut PZPR julisti vuonna 1952 Puolan kansantasavallan perustetuksi, ja aloitti maan kehittämisen stalinistisen mallin mukaan laajan maareformin, väestönsiirtojen ja tuotantolaitosten kansallistamisen avulla. Pyrkimykset maatalouden kollektivisointiin sen sijaan epäonnistuivat, ja maatalous pysyikin Puolassa pääasiassa pienviljelijöiden käsissä sosialistisen järjestelmän romahtamiseen asti. Erityisesti elintarvikkeiden huono saatavuus nostatti työläisissä tyytymättömyyttä, josta seurasi parempia taloudellisia oloja vaatineita mielenosoituksia ja yleislakkoja.
Historia > Gomułkan aika

Stalinistisen presidentti Bierutin kuoltua vuonna 1956 yllättäen flunssaan vierailullaan muutamia päiviä aiemmin stalinistisen hallinnon tuominneessa Neuvostoliitossa, syntyi Poznańin kaupungissa yleislakkona alkanut kansannousu, joka verisestä tukahduttamisestaan huolimatta mahdollisti aiemmin epäsuosiossa olleen ja Bierutin aikana politiikan ulkopuolelle suljetun Władysław Gomułkan nousemisen puoluejohtajaksi vielä samana syksynä. Taloudelliset uudistukset nostivat Gomułkan kansansuosiota Puolassa, mutta samalla hän ajautui epäsuosioon Neuvostoliiton silmissä. Myönnytyksenä hän käynnistikin 1960-luvulla katoliseen kirkkoon ja maan älymystöön kohdistuneet vainot. Vuonna 1968 Gomułka osallistui paitsi Prahan kevään tukahduttamiseen yhdessä Neuvostoliiton kanssa, myös käynnisti Puolan etnisen puhdistamisen holokaustista selvinneistä juutalaisista. Lopullisesti kansan epäsuosioon Gomułka ajautui vuonna 1970, tukahduttaessaan väkivaltaisesti Itämeren rannikkokaupungeissa elintarvikkeiden hintojen nopean nousun aiheuttamina puhjenneita levottomuuksia. Gomułka pakotettiin eroamaan puoluejohdosta, virallisesti terveydellisiin syihin vedoten. Uudeksi ensimmäiseksi sihteeriksi nousi Edward Gierek.
Historia > Gierekin ja Kanian aika

Gierek toi puoluejohtajana mukanaan länsimaisin lainoin rahoitettuja talousuudistuksia, mutta myös hänen hallintonsa ajautui taloudellisiin vaikeuksiin öljykriisin seurauksena vuodesta 1973 alkaen. Pitkällisten ja laajojen lakkojen seurauksena Gierek joutui lopulta vuonna 1980 laillistamaan uudistuksia vaatineen Solidaarisuus-liikkeen, ja myöntämään työläisille laillisen oikeuden lakkoihin. Myönnytyksien seurauksena puolueen keskuskomitea korvasi Gierekin Stanisław Kanialla, joka määräsi Gierekin vangittavaksi ja aloitti neuvottelut Solidaarisuus-liikkeen kanssa. Neuvostoliitto ei kuitenkaan hyväksynyt Kanian asemaa puoluejohtajana, ja painosti PZPR:n erottamaan hänet asemastaan jo vuonna 1981. Kanian tilalle puolueen johtoon nousi maan pääministeri, kenraali Wojciech Jaruzelski.
Historia > Jaruzelskin aika ja PZPR:n lakkauttaminen

Toisin kuin edeltäjänsä, ei Jaruzelski ollut valmis myönnytyksiin alati vahvistuvan opposition edessä, vaan julisti maahan sotatilan 13. joulukuuta 1981. Uudistusmyönteisen Mihail Gorbatšovin noustua valtaan Neuvostoliitossa ja Puolan talouden ajauduttua jatkuvien lakkojen takia pysähdyksen tilaan, ei Jaruzelskin ollut lopulta enää mahdollista hallita maata pelkän armeijan avulla. Joulukuussa 1988 alkaneissa nk. pyöreän pöydän neuvotteluissa joutui PZPR jälleen paitsi laillistamaan Solidaarisuus-liikkeen, myös järjestämään vuonna 1989 vapaat vaalit, joissa tosin kuitenkin PZPR:lle taattiin vähintään 65 % osuus parlamentin alahuoneen Sejmin paikkajaossa. Parlamentin ylähuoneen Senatin sadasta vapaasta paikasta voittivat Solidaarisuuden tukemat ehdokkaat 99. Jaruzelski oli myös ainoana sallittuna ehdokkaana vuodesta 1952 lakkautettuna olleeseen presidentinvirkaan, ja tuli  Kansalliskokouksen valitsemaksi vain yhden äänen turvin. Poliittisen tilanteen muodostuttua PZPR:n kannalta epäedulliseksi, ehdotti Jaruzelski tuloksetta Solidaarisuudelle suuren koalitiohallituksen muodostamista. 22. tammikuuta 1990 järjestetty yhdestoista puoluekokous päätti puolueen lakkauttamisesta, uuden puolueen perustamista varten. PZPR:n raunioille syntyi lopulta useita sosiaalidemokraattisina esiintyviä puolueita, joiden merkittävin seuraaja on vuonna 1999 perustettu Demokraattisen vasemmiston liitto (SLD).
Puoluejohtajat

pääsihteeri Bolesław Bierut (22. joulukuuta 1948 – 12. maaliskuuta 1956)
I sihteeri Edward Ochab (20. maaliskuuta 1956 – 21. lokakuuta 1956)
I sihteeri Władysław Gomułka (21. lokakuuta 1956 – 20. joulukuuta 1970)
I sihteeri Edward Gierek (20. joulukuuta 1970 – 6. syyskuuta 1980)
I sihteeri Stanisław Kania (6. syyskuuta 1980 – 18. lokakuuta 1981)
I sihteeri Wojciech Jaruzelski (18. lokakuuta 1981 – 29. heinäkuuta 1989)
I sihteeri Mieczysław Rakowski (29. heinäkuuta 1989 – 29. tammikuuta 1990)
PZPR:n IV puoluekokous vuonna 1963
Vågå

Vågå on Norjan kunta Innlandetin läänissä, Gudbrandsdalenin pohjoisosassa. Sen rajanaapureita ovat pohjoisessa Lesja, idässä Dovre ja Sel, kaakossa Nord-Fron, etelässä Øystre Slidre ja Vang sekä lännessä Lom.
Vågån hallintokeskus on Vågåmo, jonka lisäksi kunnassa sijaitsee pienempi taajama Lalm. Vuoden 2024 alussa kunnassa oli 3 531 asukasta.
Kuvia

Vågåmo
Vågån kirkko
Tunnettuja henkilöitä

Arne Brimi (s. 1957), julkkiskokki
Thekla Resvoll (1871–1948), kasvitieteilijä
Anton Ryen (1894–1968), poliitikko
Edvard Storm (1749–1794), runoilija
Aiheesta muualla

Kuvia tai muita tiedostoja aiheesta Vågå Wikimedia Commonsissa
Aarne Laitakari : Kuinka maa pannaan kasvamaan vaikkei sada koskaan, Suomen Kuvalehti, 25.08.1934, nro 35, s. 10, Kansalliskirjaston digitaaliset aineistot
Innlandetin läänin kunnat
Alvdal
Dovre
Eidskog
Elverum
Engerdal
Etnedal
Folldal
Gausdal
Gjøvik
Gran
Grue
Hamar
Kongsvinger
Lesja
Lillehammer
Lom
Løten
Nord-Aurdal
Nord-Fron
Nord-Odal
Nordre Land
Os
Rendalen
Ringebu
Ringsaker
Sel
Skjåk
Stange
Stor-Elvdal
Søndre Land
Sør-Aurdal
Sør-Fron
Sør-Odal
Tolga
Trysil
Tynset
Vang
Vestre Slidre
Vestre Toten
Vågå
Våler
Østre Toten
Øyer
Øystre Slidre
Åmot
Åsnes
Norjan läänit | Norja
Brooks Running

| Brooks Sports, Inc>  |
| --- | --- |

Yritysmuoto:  tytäryhtiö, Berkshire Hathawayn osa
Perustettu:  1914 Philadelphia, Pennsylvania, USA
Toimitusjohtaja:  Jim Weber
Kotipaikka:  Seattle
Toimiala:  urheiluvälineet
Henkilöstö:  1 000
Kotisivu:  www.brooksrunning.com
Infobox OKVirheellinen NIMI-arvo: 
Brooks Sports, Inc., joka tunnetaan myös nimellä Brooks Running Company, on yhdysvaltalainen juoksujalkine ja -vaate valmistaja. Yhtiön pääkonttori sijaitsee Seattlessa Yhdysvalloissa ja tuotemerkki on edustettuna 60 maassa ympäri maailmaa. Suomessa Brooksin jakelusta on vastannut toukokuusta 2018 alkaen Brooks Scandinavia AB. Brooks Sports, Inc. on sijoitusyhtiö Berkshire Hathawayn tytäryhtiö. Brooks on ollut juoksun erikoiskauppojen johtava merkki Yhdysvalloissa vuodesta 2011 saakka.
Historia

Brooksin perusti Philadelphiassa, Yhdysvalloissa, Morris Goldenberg vuonna 1914. Alun perin yritys valmisti uimakenkiä, mutta 1920-luvulla Brooks alkoi tehdä baseball-kenkiä ja 1930-luvulla tuoteperhe laajeni amerikkalaisen jalkapallon kenkiin.
1970-luku

1970-luvulla Brooks laajensi valikoimaansa juoksukenkiin ja esitteli useita vielä nykypäivänäkin kenkien valmistuksessa käytettyjä tekniikoita. Yhtiö aloitti yhteistyön useiden huippujuoksijoiden kanssa, mukaan lukien olympiaurheilija Marty Liquori.
Vuonna 1975 Brooks lanseerasi ensimmäisen premium -sarjan kenkänsä, Villanovan. Villanova oli markkinoiden ensimmäinen kenkä, joka oli varustettu EVA-välipohjalla, kumimassalla joka toimii iskunvaimentimena astuttaessa. Hieman myöhemmin myös muut kenkämerkit alkoivat siirtyä samaan teknologiaan kengän valmistuksessa. Villanovaa seurasi Vantage, joka lanseerattiin 1977. Vantageen oli rakennettu sisäsyrjälle kiila, joka ehkäisi ylipronaatiota askeleen yhteydessä. Samana vuonna, kiitos pronaatiotuen, vaimennuksen ja kestävyyden, valittiin Vantage vuoden parhaaksi kengäksi Runner’s World -lehden vertailussa. Villanova ja Vantage nostivat Brooksin yhdeksi USA:n markkinoiden kuumimmista merkeistä, ja 1970 -luvun lopussa merkki oli jo kolmen suurimman juoksukenkäbrändin joukossa Yhdysvalloissa.
1980-luku

Menestyskulku sai äkillisen lopun 1980-luvulla, kun Puerto Ricossa sijainnut Brooksin kenkävalmistaja ei kyennyt kasvaneen kysynnän myötä vastaamaan laatuvaatimuksiin. Lähes 30 prosenttia, eli noin 50 000 paria palautui Brooksille viallisina. Laatuongelmat ajoivat Brooksin taloudelliseen ahdinkoon ja lopulta yhtiötä haettiin konkursiin. Konkurssin uhka saatiin kuitenkin väistettyä kun Wolverine World Wide osti Brooksin Vuonna 1981.
Uuden omistuspohjan myötä Brooks pystyi jälleen keskittymään tuotekehitykseen ja vuonna lanseerattiin Chariot. Chariot oli ensimmäinen juoksukenkä, johon oli rakennettu erillinen kiertojäykkyystuki. Tuen ideana oli vakauttaa kenkää ilman että sen rullaavuus kärsii. Chariot vaikutti lopulta suuresti siihen, miten juoksukenkiä jatkossa valmistettiin. Vuonna 1987 Brooks lanseerasi myös erillisen naisten malliston, jossa oli otettu huomioon naisten anatomiset vaatimukset kengän istuvuuden kannalta.
1990-luku

Vuosina 1992 ja 1994 Brooks julkaisi kaksi mallia, jotka ovat edelleen merkin valikoimassa, Beast ja Adrenaline GTS. Siinä missä Beast tarjosi maksimaalisen tukevuuden ja vakauden, oli Adrenaline GTS suunniteltu matalammaksi kengäksi juoksijoille, joilla on korkeampi holvikaari ja leveämpi lesti. Beast muodostui aikansa jättimenestyksi, kun taas Adrenaline GTS on noussut vuosien saatossa yhdeksi kaikkien aikojen myydyimmistä juoksukengistä.
Wolverine World Wide myi Brooksin vuonna 1993 norjalaiselle  sijoitusyhtiölle, Rokkelle,  joka vuorostaan myi Brooksin vuonna 1998 yhdysvaltalaiselle sijoitusyhtölle, J.H. Whitney & Co:lle.
Vuonna 1999 syntyi slogan Run Happy, joka on käytössä vielä nykyäänkin. Run Happy -ajatus perustuu ideaan, jossa juoksija rakastaa juoksemista, ja Brooksin tuotteilla hän ”saavuttaa sen juoksuelämyksen, jonka hän haluaa saavuttaa”.
2000-luku

Vuonna 2001 Jim Weber nimitettiin Brooksin uudeksi toimitusjohtajaksi. Samaan aikaan myyntikuvut olivat jälleen laskeneet ja konkurssin uhka oli taas konkreettinen. Weber päätyi poistamaan halvemman hintaryhmän kengät Brooksin mallistosta ja keskittämään kehitystyön teknisiin kenkiin, sillä hän näki teknisten kenkien segmentissä Brooksin kannalta parhaan markkinaraon. Jälleenrakennuksen myötä myös muiden urheilulajien kengät poistettiin valikoimasta. Lopulta tuotevalikoimasta katosi puolet, minkä seuraksena yhtiön liikevaihto putosi 20 miljoonaan dollariin. Toimenpiteet kuitenkin auttoivat, sillä kolme vuotta myöhemmin liikevaihto oli noussut 69 miljoonaan dollariin.
Russel Athletic osti Brooksin vuonna 2004, ja kaksi vuotta myöhemmin Fruit of the Loom osti Russell Athleticin, ja Brooksista tuli sen tytäryhtiö. Fruit of the Loomin emoyhtiö, Berkshire Hathaway liitti lopulta Brooksin omaksi tytäryhtiökseen vuonna 2011.
Vuonna 2008 Brooks lanseerasi BioMoGon, biologisesti hajoavan välipohjan. Siinä missä perinteisen EVA-välipohjan maatumisaika voi olla jopa 1 000 vuotta, maatuu BioMoGo-välipohja 20 kertaa nopeammin. Brooks arvioi, että BioMoGo-välipohjan käyttö vähentää jätteen määrää 15 000 tonnilla jokaista 20 vuotta kohden. BioMoGo-teknologia on nykyisin myös kaikkien muiden merkkien käytettävissä.
2010-luku

Brooks DNA (myöhemmin Super DNA) -välipohja esiteltiin. Teknologia perustuu ei-newtonilaiseen nesteeseen, jonka ansiosta kengän välipohja mukautuu käyttäjän sukupuoleen, painoon ja vauhtiin sopivaksi.
Brooks nousi vuonna 2011 juoksun erikoiskauppojen markkinajohtajaksi Yhdysvalloissa ja vuotta myöhemmin Footwear News valitsi Brooksin vuoden tuotemerkiksi.
Vuonna 2014 Brooksin markkinaosuus Yhdysvaltain erikoiskaupoissa oli 29% ja yhtiö saavutti 100-vuotisjuhlansa kunniaksi 500 miljoonan dollarin liikevaihdon. Toimitusjohtaja Weber arvioi tuolloin, että nykyisellä kasvuvauhdilla, Berkshire Hathawayn investoinneilla sekä sen pääomistajan, Warren Buffettin, tuella Brooks pystyy kasvattamaan liikevaihtoaan yli miljardiin dollariin.
Vuonna 2014 Brooks lanseerasi Guide Rails -tukiteknologian. Perinteisesti kenkien tukijärjestelmät ovat tukeneet jalkaa juostessa, vaikka tuelle ei olisi ollut välitöntä tarvetta. Guide Rails on kehitetty toimimaan sitten, että sen tukevuusominaisuudet tulevat esille vain siinä tapauksessa, jos juoksijan askel tarvitsee tukea. Brooksin mukaan Guide Rails sallii juoksijan luonnolliset liikeradat estäen kuitenkin samalla polven ja nilkan ylikiertymistä. Toisen sukupolven Guide Rails -tuet on lanseerattu vuoden 2018 aikana.
Vuonna 2017 Sports Illustrated valitsi testeissään Glycerinin ja Launchin parhaiksi juoksukengiksi. Samana vuonna yhdysvaltalainen Runner’s World palkitsi Adrenaline GTS 18:n Editor’s Top Choice palkinnolla, sekä Men’s Fitness nosti uutuusmalli Levitaten kymmenen parhaan juoksukengän joukkoon.
Ympäristövastuullisuus

The Brooks Running Responsibly Program on Brooksin strateginen kestävän kehityksen ohjelma, jonka tavoitteista ja niiden saavuttamisesta toimitetaan vuosittain julkinen raportti. Vuonna 2014 Brooks aloitti yhteistyön Bluesign Technologiesin kanssa. Bluesign -järjestelmän kumppaniksi haluava valmistaja sitoutuu noudattamaan Bluesign standardeja valmistusprosessissaan. Ympäristön ja kuluttajan suojeluun tähtäävä Bluesign -standardi koostuu viidestä periaatteesta: Resurssien tuottavuus, kuluttajaturvallisuus, ilmaan joutuvat päästöt, veteen joutuvat päästöt, työterveys ja -turvallisuus.
Brooks on myös maailmanlaajuisen kauppajärjestön Sustainable Apparel Coalitionin jäsen. Järjestö pyrkii vähentämään kenkien ja vaatteiden haittavaikutuksia ympäristöön ja yhteiskuntaan. Vuonna 2015 saksalainen kuluttajajärjestö Stiftung Warentest valitsi Brooksin eettisimmäksi juoksubrändiksi. Eettisyyttä arvioitaessa otettiin huomioon Brändien omat tavoitteet, kenkien tuotantoketju, ja toiminnan avoimuus.
Brooksin pääkonttori Seattlessa on arvioitu yhdeksi maailman ympäristöystävallisimmistä rakennuksista. Rakennus käyttää 75 prosenttia vähemmän energiaa Seattlen keskimääräiseen toimistorakennukseen verrattuna verrattuna. Lisäksi rakennus kerää talteen ja kierrättää jopa puolet siihen vuoden aikana osuvasta sadevedestä.
Brooks Adrenaline GTS 18 juoksukenkä.
Zombie Loan

Zombie-Loan (jap. ゾンビローン) on manga, jonka ovat luoneet Peach-Pit, Banri Sendo ja Shibuko Ebara. Mangan pohjalta on myös valmistunut anime. Zombie-Loanissa on myös Shōjoai ja Shōnen’ai viittauksia.[lähde? ]
Juoni

Michiru Kita on hyvin erikoinen tyttö, sillä hänellä on kyky nähdä shinigamin (/shinikamin) silmillään tumma rengas pian kuolevien ihmisten kaulassa. Eräänä tavallisena alkaneena päivänä, Michirun luokkatoveri ottaa tältä "taidolta" Michirua suojaavat silmälasit pois hänenpäästään, ja Michiru näkee jotain mitä ei halunnut nähdä; Chika Akatsukin ja Shito Tachibanan, kahden hänen luokka-toverinsa kaulassa mustat renkaat. Michiru päättää estää heidän kuolemansa ja ryhtyy seuraamaan heitä. Mutta pojat ovatkin jo kuolleita, zombeja ja elävät "zombilainan" avulla. He metsästävät laittomia zombeja saadakseen rahaa lainansa maksamiseen.
Päähenkilöt > Michiru Kita (紀多 みちる Kita Michiru)

Michirulla on shinigamin silmät, joilla voi nähdä kuolevien ihmisten kauloissa tummiarenkaita. Hän voi elää normaalia elämää, jos pitää silmälasit nenällään. Chika ja Shito tahtovat käyttää Michiru taitoja jyväkseen zombien metsästyksessään. Ääninäyttelijänä toimii Houko Kuwashima.
Yle Mondo

Yle Mondon logo
Yle Mondo on Yleisradion omistama radiokanava. Yle Mondo esittää englannin-, espanjan-, italian-, norjan-, ranskan-,  saksan-, tanskan-, viron- ja venäjänkielistä ohjelmaa. Lähetykset ovat peräisin  ulkomaisilta radiotoimijoilta, paitsi Ylen osuudet venäjäksi ja englanniksi sekä selkopalvelu suomeksi.
Kanava on kuultavissa Helsingissä ULA-taajuudella 97,5 MHz (kaapeliverkossa 107,3 MHz). Vuodesta 2005 Yle Mondo oli saatavilla koko Suomessa  Ylen digi-tv:n radiokanavana, mutta palvelu lopetettiin 30. kesäkuuta 2016. Yle Mondoa ei myöskään pysty kuuntelemaan Yle Areenan välityksellä suorana eikä jälkikäteen.
Kanavan aiempi  nimi  oli  YLE  Capital FM.  Lähetykset Helsingissä  alkoivat  helmikuussa  1978  aluksi vain  Ylen vieraskielisten  lähetysten sisältötarkkailua  varten.  Marraskuusta  1991  ohjelmistoon  lisättiin ulkomaisten asemien tuotantoa. Kanavasta tuli ympärivuorokautinen vuoden 1992 alusta.
Aiheesta muualla

Yle Mondo
Ulkomaiset asemat Ylen jakelussal
Yhdystie 1961

Yhdystie 1961 kulkee Taivassalon keskustasta saman kunnan alueella sijaitsevaan Hakkenpäähän. Tien pituus on 8 kilometriä.
Tien osoitenimenä on Hakkenpääntie koko matkan.
Oikeus olla

Oikeus olla on Suomessa vuonna 2021 allekirjoituksia kerännyt kansalaisaloite oikeudenmukaisemman translain puolesta. Kansalaisaloitteen tavoitteena on saada translaki, joka vahvistaisi lasten oikeuksia sekä yleistä itsemääräämisoikeutta. Allekirjoituksien kerääminen aloitettiin 6.4.2021 ja aloite sai eduskunnan käsittelyyn vaadittavat 50 000 allekirjoitusta täyteen alle kahdessa vuorokaudessa. Aloitteen takana toimii Trans ry.
Kansalaisaloitteen virallisena kampanjabiisinä toimii Pink Taco Krewn kappale "Oikeus olla."